Diari Oficial de la Generalitat Valenciana


Sumari del DOGV 5870, del 15-10-2008 (2008/11713)

RESOLUCIÓ de 10 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació de l'Acord del Comité d'Interpretació del IV Acord de Solució Extrajudicial de Conflictes Laborals de la Comunitat Valenciana sobre creació i desenvolupament de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5870

Data del DOGV
:   15-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/11186


Data del document
:   10-09-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * conflicte laboral

RESOLUCIÓ de 10 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació de l'Acord del Comité d'Interpretació del IV Acord de Solució Extrajudicial de Conflictes Laborals de la Comunitat Valenciana sobre creació i desenvolupament de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana. [2008/11526]  
Vist l'Acord del Comité d'Interpretació del IV Acord de Solució Extrajudicial de Conflictes Laborals de la Comunitat Valenciana sobre creació i desenvolupament de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana. D'acord amb el que disposa l'article 29 i la disposició addicional segona del IV Acord de Solució Extrajudicial de Conflictes Laborals de la Comunitat Valenciana, subscrit a València el 18 de juliol de 2008, d'una part, per la Confederació d'Organitzacions Empresarials de la Comunitat Valenciana (CIERVAL), i de l'altra, per les organitzacions sindicals Unió General de Treballadors (UGT-PV) i la Confederació Sindical de Comissions Obreres (CCOO-PV), i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball, Cooperativisme i Economia Social, de conformitat amb les competències que té transferides segons el Reial Decret 4.105/1982, de 29 de desembre, acorda  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la comissió negociadora, i que siga dipositat el text original de l'acord,  
Segon  
Disponer que siga publicat en el Diari Oficial de la Comunitat Valenciana.  
València, 10 de setembre de 2008.- El director general de Treball, Cooperativisme i Economia Social: Román Ceballos Sancho.  
Acta de la reunió del Comité d'Interpretació Aplicació i Seguiment del IV Acord de Solució Extrajudicial de Conflictes Laborals de la Comunitat Valenciana, relativa a la creació de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana.  
Reunits:  
Per CIERVAL:  
Rafael Montero Gomis  
Javier López Mora  
Enrique Soto Ripoll  
Arturo Cerveró Duato  
Per UGT-PV:  
Carlos Calero Jaén  
Ismael Sáez Vaquer  
Per CCOO-PV:  
Jesús Romero Morata  
Secretari:  
Ignacio Ruiz Granell  
A València, sent les 10.00 hores del dia 18 de juliol de 2008, en la seu del Tribunal d'Arbitratge Laboral de la Comunitat Valenciana, siti en el carrer l'Antiga Senda de Senent 11 de València, es reunixen els senyors esmentats al marge i,   
Acorden  
1. De conformitat amb el que establix l'article 29 i la disposició addicional segona del IV ASECLCV, per unanimitat, es crea la Comissió Tècnica d'Organització del Treball del Tribunal d'Arbitratge Laboral de la Comunitat Valenciana, la funció de la qual serà l'anàlisi i estudi tècnic dels assumptes que li siguen encomanats pels mediadors i àrbitres del mateix Tribunal en el desenrotllament dels procediments previstos en l'ASECLCV, en relació amb aspectes relatius a l'organització del treball:  
- Sistemes de mesurament. Mètodes i temps, i sistemes d'incentius.  
- Valoració de llocs de treball.  
- Els supòsits de major temps invertit, problemes de desplaçaments i mitjans de transport com a conseqüència del trasllat del centre de treball d'una empresa i, en general, problemes de mobilitat dels treballadors als centres de treball.  
- Assessorament en els canvis produïts en l'organització del treball en les empreses.   
2. La Comissió Tècnica d'Organització del Treball estarà composta, de forma paritària, per vuit membres designats de comú acord per la Comissió Paritària d'Interpretació, Aplicació i Seguiment de l'ASECLCV, la qual podrà, seguint el mateix criteri i en qualsevol moment, modificar-la tant pel que fa al nombre dels seus components com a les persones que la integren.  
3. Les circumstàncies que han de presidir racionalment un sistema de mesurament científic de temps, activitats i rendiments, exigix que els tècnics assignats a cada cas actuen amb total objectivitat. En cap cas podrà actuar un membre de la Comissió Tècnica en els estudis i mesuraments previs a l'emissió de l'informe tècnic sol·licitat, si amb anterioritat haguera intervingut com a assessor o a requeriment d'una de les parts en qualsevol aspecte relacionat amb l'organització del treball a què es fa referència en el punt número 1, excepte acord exprés de les parts.  
4. És incompatible la condició de membre de la Comissió Tècnica d'Organització del Treball amb la de membre del Cos d'Àrbitres del Tribunal d'Arbitratge Laboral de la Comunitat Valenciana.  
5. En els procediments de mediació, la Comissió Tècnica actuarà a petició de les representacions respectives d'empresaris i treballadors, amb la proposta prèvia del Tribunal de Mediació que actue en un assumpte concret.  
6. Les conclusions de l'informe que s'acorde sol·licitar en els procediments de mediació tindran caràcter vinculant per a les parts, fent-se així constar en l'acta que s'alce de l'Acte de Conciliació/Mediació.  
7. En els procediments arbitrals, l'àrbitre o àrbitres designats podran, al seu criteri, estar assistits per la Comissió Tècnica, en funció de l'objecte del conflicte. L'informe emés no tindrà caràcter vinculant a l'efecte de la corresponent resolució arbitral, tenint la consideració de document intern per a ús exclusiu de l'àrbitre o àrbitres, i no formant part, per tant, del corresponent expedient.  
8. Per a cada cas, el Tribunal de Mediació o els Àrbitres actuants, per unanimitat, designaran, d'entre els membres de la Comissió Tècnica, a aquells dos que, de forma paritària, pels torns que es puguen establir, els corresponga per a realitzar la labor d'anàlisi i estudi previs a l'informe tècnic requerit.  
9. Les parts del procediment disposaran d'un termini de 24 hores des de la designació dels tècnics, per a comunicar per escrit al Tribunal l'existència d'alguna possible incompatibilitat, si és el cas degudament fundada, dels tècnics designats.  
10. Les tasques d'observació, mesurament, presa de dades i anàlisis prèvies seran realitzades sempre conjuntament pels dos tècnics designats i requeriran, preceptivament, sentir abans a les parts i alçar acta de la dita reunió que haurà de ser firmada per elles i pels tècnics.  
11. Sense perjuí dels treballs d'estudi, anàlisi i mesurament que puguen realitzar els membres de la Comissió Tècnica assignats al cas, l'informe tècnic serà subscrit per tots els membres de la Comissió de Tècnics que, a este efecte, hauran de firmar en prova de conformitat les conclusions que resulten.  
12. Amb caràcter general l'informe haurà de ser emés en el termini de quinze dies hàbils des de la recepció de la designació dels tècnics. L'indicat termini podrà ser ampliat per decisió del Tribunal de Mediació o de l'Àrbitre o Àrbitres que hagen requerit l'informe corresponent, en funció de la complexitat i peculiaritats del cas.  
13. A les parts se'ls traslladarà únicament les conclusions de l'informe realitzat. Disposaran d'un termini de set dies per a sol·licitar els aclariments que consideren oportunes.  
14. La intervenció dels tècnics que componen la Comissió Tècnica d'Organització del Treball del Tribunal d'Arbitratge Laboral de la Comunitat Valenciana, s'ajustarà als paràmetres lògics que han de configurar un informe pericial, sense que siga factible, per tant, la realització d'estudis de mesurament que representen una utilització de l'esmentat servei en termes superiors als establits i, únicament podran realitzar el seu dictamen tècnic dins dels límits pressupostaris establits respecte d'això pel Patronat de la Fundació Tribunal d'Arbitratge Laboral de la Comunitat Valenciana, llevat que les parts assumisquen expressament i prèviament el cost de l'excés.  
Únicament es podran realitzar dos informes tècnics a l'any en una mateixa empresa o sector en conflicte determinats, que no suposaran cap cost per a les parts afectades, sempre dins del límit pressupostari establit en el paràgraf anterior. Si és el cas, el tercer i següents, podran realitzar-se si el seu cost és íntegrament assumit per alguna de les representacions del conflicte en qüestió. Aquesta circumstància es farà constar en acta o en el conveni arbitral.  
15. El Comité Paritari d'Interpretació, Aplicació i Seguiment de l'ASECLCV podrà dotar a la Comissió Tècnica, a instància pròpia o dels membres d'aquesta, de normes o criteris de funcionament intern tendents a optimitzar el servei d'esta.   
16. La Comissió Tècnica d'Organització del Treball del Tribunal d'Arbitratge Laboral de la Comunitat Valenciana estarà formada, inicialment i sense perjuí del que disposa el punt 2, per les persones següents:  
- Juan Lavarias Escalante   
- Javier Lozano Carrión  
- Emilio Muñoz Gandía   
- José Vicente Sanchis Luis  
- Sofía Estellés Miguel   
- Jacinto Riera Bernabéu  
- Zoa Jiménez Pérez   
- Miguel Ángel Valiente Gómez  
I en prova de conformitat dels acords adoptats firmen la present en el lloc i la data indicats en l'encapçalament, delegant les facultats necessàries en el secretari del Tribunal d'Arbitratge Laboral de la Comunitat Valenciana, Ignacio Ruiz Granell, amb DNI: 92201035 per a exercitar els tràmits oportuns de registre, depòsit i publicació dels presents acords.